Amnestie Internasionaal skort dienste in Zim opArgieffoto Amnestie Internasionaal se raad het die Zimbabwiese tak van dié organisasie uit die globale beweging geskors nadat bewerings van finansiële ongerymdhede aan die lig gekom het. Amnestie Internasionaal het Donderdag ’n verklaring uitgereik waarin hy sê dat die beweging besluit het om Amnestie Internasionaal Zimbabwe (AIZ) se dienste op te skort “nadat ŉ uitgebreide forensiese oudit einde verlede jaar uitgevoer is”. Luidens die verklaring het die oudit bewyse van bedrog en ernstige finansiële wanbestuur in dié tak ontbloot. Die saak is by die polisie aangemeld en ’n regsproses is ook begin om van die verlore geld te probeer verhaal. Amnestie Internasionaal onderneem in die verklaring om nou saam met die toepaslike owerhede te werk om te verseker dat enige persoon betrokke by die ongerymdhede aan die pen ry. Die organisasie het gesê die buitengewone maatreëls teen Amnestie Internasionaal Zimbabwe is geneem om die reputasie, integriteit en werking van die beweging te beskerm.